
Tisztelt Képviselő-testület!

A Képviselő-testület 2018. február 1. napján megtartott ülésén, a 4/2018.(II.1.) határozatában feladatul határozta meg, hogy a Városfejlesztési Nonprofit Kft. további működésére vonatkozóan vizsgálatot kell végezni, melynek eredményét a Képviselő-testület elé kell terjeszteni 2018. június 30-ig.

A vizsgálatot a Polgármesteri Hivatal munkatársaival elvégeztük, melynek eredményéről az alábbiakban adok tájékoztatást:


1. A nonprofit kft. létrehozása és annak körülményei:

Martfű Város Önkormányzatának Képviselő-testülete a 172/2012.(XI.29) Ö. határozatával döntött a kizárólagos tulajdonában lévő, Martfűi Városfejlesztési és Ingatlankezelői Szolgáltató Önkormányzati Nonprofit Kft. alapításáról, 2013. január 1-jei hatállyal. Szintén ettől az időponttól a Képviselő-testület megszüntette a költségvetési szervként működő Településellátó Szervezetét. A megszűnő Településellátó Szervezet ingatlankezelési feladatait Martfű Város Önkormányzatával kötött Vagyonkezelési Szerződés alapján 3 fő alkalmazottal a Kft. 2013. február 1. napjától megkezdte.
A Kft. létrehozásának egyik célja a társasház-kezelés feladatainak ellátása volt, melynek indoka a telepszerű többszintes lakóházak, illetve sorházak életkorukból adódó teljes felújításának igénye. Ezt az igényt az ezekben az ingatlanokban lakó tulajdonosok önerőből megoldani nem tudják, mert a társasházak egyáltalán, vagy nem megfelelően működnek, felújítási alapképzési kötelezettségeiknek nem tesznek eleget, így olyan saját tőkével nem rendelkeznek, mely az épület felújítására fedezetet nyújtana. 
Ebben szeretett volna az önkormányzat segítséget nyújtani a tulajdonosoknak azzal, hogy a társasház-kezelési feladatokat ellátásával az épületek folyamatos felújítása elindulhatott volna, mely mind városképi, mind pedig környezetvédelmi szempontból egyre sürgetőbb probléma.


A 2013. június 25-ei képviselő-testületi ülésén döntött a Képviselő-testület arról, hogy a nonprofit kft-be beintegrálja és létrehozza a hulladékgazdálkodási ágazatát. 
E döntés alapja a hulladékról szóló törvény azon rendelkezése volt, mely szerint közszolgáltató kizárólag nonprofit gazdasági társaság lehet, és az a tény, hogy az addig szolgáltató cég az önkormányzatunkkal kötött szerződést felmondta.
2013. július 1. napjától 1 fő hulladékgazdálkodási vezető, 1 fő adminisztrátor és 3 fő hulladékgazdálkodási szakmunkás kezdte meg munkáját a Kft-nél.

A Képviselő-testület a hulladékágazat és közszolgáltatás elindításához 38 millió Ft-ot biztosított a Kft. részére.

A TESZ dolgozói közül a településüzemeltetési feladatokat ellátó személyeket 2013-ban nem vette át a Kft., e feladatot az önkormányzat szervezeti keretein belül létrehozott településellátó csoport látta el 2015. december 31. napjáig. 

Ez a működés nem illeszkedett a meglévő intézményrendszerünkbe, és folyamatos problémát okozott a munkáltatói jogkör gyakorlása is. 
Ezért a Képviselő-testület 2016. január 1-től a településüzemeltetési feladatokat közfeladatellátási szerződéssel a Kft-be integrálta, ezzel egyidejűleg a feladatellátást biztosító létszámot, eszközöket, gépeket, berendezéseket átadta.

A Kft. több mint ötéves működését tekintve megállapítható, hogy folyamatos likviditási gondokkal küzdött. A Képviselő-testület az alábbi juttatásokat nyújtotta a Kft. részére.

Tőkejuttatás

1. a 45/2014.(III.25.) határozatával 3.000.000.- Ft, 
2. a 8/2015.(I.29.) határozatával 2.000.000.- Ft, 
3. az 58/2015.(IV.30.) határozatával 1.800.000.- Ft,
4. a 144/2015.(VII.30.) határozatával 5.900.000.- Ft 

Működési kölcsön

1. a 85/2013.(VI.27.) határozatával 2.000.000.- Ft,  
2. a 186/2013.(x.31.) határozatával 4.000.000.- Ft, 
3. a 44/2014.(III.25.) határozatával 15.000.000.- Ft, 
4. a 143/2015.(VII.30.) határozatával 1.000.000.- Ft 

A visszatérítendő működési kölcsönből 15.500.000.- Ft visszafizetésére még nem került sor.


2016. július 31. napjával – szintén jogszabályváltozás miatt - a Kft. hulladékágazata megszüntetésre került, a közszolgáltatást ezen időponttól az NHSZ Szolnok Kft. látja el.

A Kft. így megmaradt két fő tevékenysége közül az ingatlanágazat a lakások és nem lakás céljára szolgáló bérlemények bérleti díj bevételeiből fedezni tudja a kiadásait, a városüzemeltetési feladatok ellátásának fedezetét a közszolgáltatás ellentételezéseként biztosított önkormányzati támogatás biztosítja. 

A Kft. létrehozásának elsődleges céljaként meghatározott társasház-kezelési feladatok ellátására nem került sor, a társasházakban lévő ingatlantulajdonosok nem tudnak, vagy nem akarnak anyagi terhet vállalni a társasházak működőképességének biztosítására.

Fenti tények alapján, a megmaradt két ágazatot figyelembe véve a Kft. további működtetésére álláspontom szerint nincs racionális érv, ezért javasolom a Képviselő-testületnek, hogy jogutód nélkül szüntesse meg azt, a közfeladatokat a megszűnést követően költségvetési szerv keretein belül látassa el.
A megszűnés mellett szól az a tény is, hogy a Nonprofit gazdasági társaság forma az önkormányzati szervezetrendszerbe nehezen illeszthető be, számos probléma adódott a pénzügyi-számviteli szabálykülönbségek miatt, a Kft. bevételei pedig nem tették lehetővé gazdaságvezető alkalmazását, bérének finanszírozását.
Amennyiben a Kft. jelenlegi feladatait költségvetési szervezeti formában láttatja el a Képviselő-testület, úgy a gazdálkodás szabályszerűsége, a megfelelő szakember rendelkezésre állása biztosított azáltal, hogy az intézmények gazdálkodási feladatait a Polgármesteri Hivatal látná el. 


A cégnyilvánosságról, a bírósági cégeljárásról és a végelszámolásról szóló 2006. évi V. törvény értelmében a cég jogutód nélkül történő megszűnése esetén – ha a cég nem fizetésképtelen – és a cégre vonatkozó jogszabály eltérő rendelkezést nem tartalmaz, végelszámolásnak van helye.
A csődeljárásról és a felszámolási eljárásról szóló 1991. évi XLIX. törvény szerint az adós fizetésképtelensége esetén felszámolásnak van helye.

A Képviselő-testület a 10/2018.(II.22.) határozatával kötelezte a Kft. ügyvezetőjét a 2017. évi mérleg könyvvizsgálói záradékkal történő benyújtására a 2018. április soros ülésre. Tekintettel arra, hogy a könyvvizsgáló 2018. május hónapra vállalta a záradékolást, így jelenleg még nem dönthető el a Kft. megszűntetésének módja.
Javasolom, hogy a megszűntetés módjáról a Kft. 2017. évi mérlegének Képviselő-testületi jóváhagyásával egyidejűleg döntsön.
Szintén dönteni szükséges arról, hogy a feladat-ellátást milyen szervezeti keretek között milyen létszámmal kívánja a továbbiakban a Képviselő-testület biztosítani, a munkavállalók átadás-átvételére sor kerülhet-e, és milyen módon, és meg kell határozni a jogutód nélkül megszüntetés konkrét időpontját is.

Kérem az előterjesztés megvitatását és az alábbi határozati javaslat elfogadását.



Határozati javaslat:

Martfű Város Önkormányzata Képviselő-testületének
…./2018.(……) határozata

A Martfűi Városfejlesztési Nonprofit Kft. megszüntetéséről

[bookmark: _GoBack]Martfű Város Önkormányzatának Képviselő-testülete megtárgyalta a Martfűi Városfejlesztési Nonprofit Kft. további működésére vonatkozó előterjesztést, és az alábbi döntést hozta:

1.	A Képviselő-testület a Martfűi Városfejlesztési Nonprofit Kft. jogutód nélküli megszüntetését határozza el.

2.	A Képviselő-testület a Martfűi Városfejlesztési Nonprofit Kft. 2017. évi könyvvizsgálói záradékkal ellátott mérlegének jóváhagyásával egyidejűleg dönt a jogutód nélküli megszűntetés módjáról és időpontjáról.

3.	A 2. pontban foglalt dokumentumok beterjesztésével egyidejűleg a Képviselő-testület elé kell terjeszteni a megszűnő Martfűi Városfejlesztési Nonprofit Kft. által ellátott közfeladatok további biztosításának szervezeti kereteire vonatkozó lehetőségeket, a szükséges létszámot, a létszám átadás-átvétel feltételeit, a Kft. megszűntetésével kapcsolatos feladatokat.




Erről értesülnek: 
1. JNSZ Megyei Kormányhivatal Szolnok
2. Valamennyi képviselő helyben 
3. Martfűi Városfejlesztési Nonprofit Kft. helyben
4. Martfűi Polgármesteri Hivatal Pénzügyi és Adóügyi Iroda helyben. 
5. Irattár

Martfű, 2018.április 12.


Dr. Papp Antal 
polgármester 

